Suvestinė redakcija nuo 2018-03-22 iki 2024-03-15

Įsakymas paskelbtas: TAR 2017-06-19, i. k. 2017-10226

PANEVĖŽIO MIESTO SAVIVALDYBĖS

ADMINISTRACIJOS DIREKTORIUS

ĮSAKYMAS

DĖL SAVIVALDYBĖS ADMINISTRACIJOS REPREZENTACINIŲ IŠLAIDŲ NAUDOJIMO TVARKOS APRAŠO PATVIRTINIMO

2017 m. birželio 19 d. Nr. A-598(4.1E)

Panevėžys

Vadovaudamasis Lietuvos Respublikos Vyriausybės 2002 m. birželio 17 d. nutarimu Nr. 919 „Dėl reprezentacinių išlaidų“:

1. T v i r t i n u Panevėžio miesto savivaldybės administracijos reprezentacinių išlaidų naudojimo tvarkos aprašą (pridedama).

2. P r i p a ž į s t u netekusia galios Panevėžio miesto savivaldybės biudžeto lėšų naudojimo Savivaldybės administracijos reprezentacinėms išlaidoms tvarką, patvirtintą Panevėžio miesto savivaldybės administracijos direktoriaus 2004 m. birželio 28 d. įsakymu Nr. A-552.

Administracijos direktorius	Rimantas Pauža

PATVIRTINTA

Panevėžio miesto savivaldybės

administracijos direktoriaus

2017 m. birželio 19 d.

įsakymu Nr. A-598(4.1E)

PANEVĖŽIO MIESTO SAVIVALDYBĖS ADMINISTRACIJOS REPREZENTACINIŲ IŠLAIDŲ NAUDOJIMO TVARKOS APRAŠAS

I SKYRIUS

BENDROSIOS NUOSTATOS

1. Panevėžio miesto savivaldybės administracijos reprezentacinių išlaidų naudojimo tvarkos aprašas (toliau – Aprašas) nustato Panevėžio miesto savivaldybės (toliau – Savivaldybė) biudžeto lėšų, skirtų reprezentacinėms išlaidoms, naudojimo ir nurašymo tvarką Savivaldybės administracijoje.

2. Reprezentacinės išlaidos yra sudėtinė Savivaldybės biudžeto dalis. Reprezentacinėms išlaidoms skiriamų lėšų dydis negali viršyti 1 procento asignavimų išlaidoms patvirtintos įstaigos atitinkamų metų išlaidų sąmatos.

3. Reprezentacinės išlaidos – atstovavimo šalies viduje ir užsienyje išlaidos.

4. Už Savivaldybės administracijos reprezentacinių išlaidų naudojimą ir nurašymą atsakingi skyriai, kurie organizuoja renginius. Lėšos apskaitomos pagal veiklos plane patvirtintas programas.

5. Reprezentacinės išlaidos vienos dienos maitinimui vienam asmeniui negali viršyti 1 (vienos) bazinės socialinės išmokos.

Punkto pakeitimai:

Nr. A-225(4.1E), 2018-03-21, paskelbta TAR 2018-03-21, i. k. 2018-04265

II SKYRIUS

REPREZENTACINIŲ IŠLAIDŲ NAUDOJIMAS IR NURAŠYMAS

6. Reprezentacinėms išlaidoms priskiriama:

6.1. užsienio valstybių asmenų, delegacijų, svečių ir juos lydinčių asmenų (toliau – lydintys asmenys) priėmimo išlaidos (išlaidos transportui, nakvynei, maitinimui, vertėjams, gidams, gėlėms, suvenyrams, atminimo dovanoms, kitoms prekėms ir paslaugoms);

6.2. rengiamų oficialių priėmimų išlaidos (vaišių, pobūvių, banketų, kurie pagal protokolą rengiami įstaigos vadovo arba jo įgalioto asmens sprendimu kokio nors asmens, delegacijos, svečių garbei, taip pat įstatymų nustatytų atmintinų dienų ir miesto švenčių, profesijų dienų, sutarčių pasirašymo, vizitų, valstybės arba įstaigos jubiliejų, valstybės, tarptautinių organizacijų, kitų apdovanojimų skyrimo įstaigos darbuotojams, miesto įstaigų, organizacijų, įmonių vadovams ir darbuotojams progomis, organizavimo, maisto produktų, alkoholinių ir nealkoholinių gėrimų, kitų prekių ir paslaugų pirkimo išlaidos);

6.3. darbo susitikimų išlaidos (maisto produktų, nealkoholinių ir alkoholinių gėrimų, kitų prekių, skirtų Savivaldybės vadovų susitikimams darbo klausimams aptarti, svarstyti, derinti su kitų įstaigų, įmonių, organizacijų atstovais, pirkimo išlaidos);

Papunkčio pakeitimai:

Nr. A-778(4.1E), 2017-08-28, paskelbta TAR 2017-08-29, i. k. 2017-13720

6.4. išlaidos atminimo dovanoms, suvenyrams, gėlėms, sveikinimo raštams, atvirukams, kitų apdovanojimų skyrimo darbuotojams įstatymų nustatytų atmintinų ir švenčių dienų, profesijų dienų progomis;

6.5. išlaidos vizitinėms kortelėms, reprezentaciniams suvenyrams, lipdukams, leidiniams;

6.6. išlaidos, susijusios su dalyvavimu mokinių olimpiadose, kultūros, sporto ir kituose visuomeniniuose renginiuose (transporto išlaidoms, dovanėlėms švenčių proga ikimokyklinių, mokymo, sveikatos apsaugos, vaikų, senelių, invalidų globos įstaigų auklėtiniams ir globotiniams, socialiai remtinoms šeimoms, taip pat išlaidos suvenyrams, dovanoms, gėlėms, pagal varžybų ir konkursų sąlygas numatytiems prizams, su dalyvavimu minėtuose renginiuose susijusiems mokesčiams, įstaigos atributika pažymėtoms prekėms).

7. Reprezentacinėms išlaidoms nepriskiriama Savivaldybės švenčių, konkursų, sporto varžybų, parodų, mugių, festivalių, koncertų, kitų renginių rengimo išlaidos, kai minėti renginiai rengiami iš specialiai išvardytiems renginiams rengti numatytų lėšų.

8. Lydinčių asmenų ir vertėjų išlaidos apmokamos ta pačia tvarka kaip svečių, jos priskiriamos reprezentacinėms išlaidoms. Lydinčių asmenų negali būti daugiau nei svečių.

9. Priimant svečius, kiekvienu atveju Savivaldybės administracijos atsakingi skyriai (Sporto, Švietimo ir jaunimo reikalų, Komunikacijos, Kultūros ir meno skyriai, Ūkio ir eksploatavimo poskyris) už reprezentacinių išlaidų naudojimą sudaro renginio sąmatą, kurioje nurodoma:

9.1. renginio pavadinimas, jo tikslas;

9.2. renginio data ir vieta;

9.3. prognozuojamas renginio dalyvių skaičius;

9.4. prognozuojamos renginio išlaidos.

10. Sąmatą derina Savivaldybės administracijos Buhalterinės apskaitos skyrius, tvirtina Savivaldybės administracijos direktorius.

11. Savivaldybės administracijos darbuotojams vykstant į užsienio komandiruotes, skyriaus vedėjas rašo prašymą Savivaldybės administracijos direktoriui, prašydamas skirti reikalingų reprezentacinių suvenyrų.

12. Reprezentacinės išlaidos nurašomos: už suteiktas paslaugas – iškart jas suteikus, o už prekes – mėnesiui pasibaigus. Surašomi nurašymo aktai, kuriuos pasirašo Savivaldybės administracijos direktoriaus įsakymu sudaryta komisija, tvirtina Savivaldybės administracijos direktorius. Aktai pateikiami Savivaldybės administracijos Buhalterinės apskaitos skyriui.

III SKYRIUS

BAIGIAMOSIOS NUOSTATOS

13. Reprezentacinės išlaidos apmokamos iš patvirtintų Savivaldybės administracijos asignavimų, skirtų reprezentacijai ir įvaizdžiui, pagal pateiktus išlaidas patvirtinančius finansinius dokumentus, kuriuos pasirašo atsakingi už šių lėšų naudojimą asmenys.

14. Reprezentacinės priemonės perkamos vadovaujantis Lietuvos Respublikos viešųjų pirkimų įstatymu.

_________________________

Pakeitimai:

1.

Panevėžio miesto savivaldybės administracija, Įsakymas

Nr. A-778(4.1E), 2017-08-28, paskelbta TAR 2017-08-29, i. k. 2017-13720

Dėl Savivaldybės administracijos reprezentacinių išlaidų naudojimo tvarkos aprašo, patvirtinto administracijos direktoriaus 2017 m. birželio 19 d. įsakymu Nr. A-598(4.1E), 6.3 papunkčio pakeitimo

2.

Panevėžio miesto savivaldybės administracija, Įsakymas

Nr. A-225(4.1E), 2018-03-21, paskelbta TAR 2018-03-21, i. k. 2018-04265

Dėl savivaldybės administracijos reprezentacinių išlaidų naudojimo tvarkos aprašo, patvirtinto administracijos direktoriaus 2017 m. birželio 19 d. įsakymu Nr. A-598(4.1E), 5 punkto pakeitimo